Diari Oficial de la Generalitat Valenciana


Sumari del DOGV 3946, del 23-02-2001 (2001/1503)

RESOLUCIÓ de 19 de gener de 2001, del director general de l'Institut Valencià de la Joventut, per la qual es fa pública la convocatòria de la campanya de temps lliure juvenil en la modalitat d'oferta concertada per a l'any 2001.
------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3946

Data del DOGV
:   23-02-2001

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2001/1503


Data del document
:   19-01-2001

Organisme emissor
:   Institut Valencià de la Joventut

Tipus de document
:   Resolució

Descriptors 

:   * suport econòmic
    * promoció cultural
    * oci
    * jove
    * vacances
    * ajuda pública

RESOLUCIÓ de 19 de gener de 2001, del director general de l'Institut Valencià de la Joventut, per la qual es fa pública la convocatòria de la campanya de temps lliure juvenil en la modalitat d'oferta concertada per a l'any 2001. [2001/M1503]
  
L'article 31.25 de l'Estatut d'Autonomia de la Comunitat Valenciana atribueix a la Generalitat competències exclusives en matèria de Joventut.
  
La Llei de la Generalitat Valenciana 4/1989, de 26 de juny, va crear l'Institut Valencià de la Joventut, l'objectiu del qual és l'execució i la coordinació de la política de joventut de la Comunitat Valenciana. Entre les funcions atribuïdes a aquesta entitat autònoma figuren, en l'article 3 de l'esmentada llei, la d'impulsar la prestació de serveis a la joventut i la de potenciar el desplegament de les activitats de temps lliure juvenil.
  
Amb referència al col·lectiu integrat per jóvens amb qualsevol tipus de discapacitació, en tot allò que afecta aquesta convocatòria i com una expressió més de la comunicació i col·laboració interinstitucional existent entre l'IVAJ i, en aquest cas, la Direcció General d'Integració Social de Discapacitats, enguany s'ha intentat regular d'una manera més realista i pràctica la dinàmica que afecta aquest col·lectiu dins de la campanya de temps lliure juvenil en la modalitat d'oferta concertada, col·lectiu que, durant els últims anys i cada vegada més, fa ús d'aquesta convocatòria.
  
En virtut de tot això i de conformitat amb les funcions que em confereix l'article 7 de la llei esmentada, resolc:
  
Fer pública la convocatòria de la campanya de temps lliure juvenil en la modalitat d'oferta concertada per a l'any 2001, d'acord amb les bases que s'inclouen com a annexos I, II i III a aquesta resolució.
  
Contra aquesta resolució, que posa fi a la via administrativa, podrà interposar-se potestativament recurs de reposició davant del director general de l'Institut Valencià de la Joventut o, directament, recurs contenciós administratiu davant del Tribunal Superior de Justícia de la Comunitat Valenciana, sense perjudici que les persones interessades puguen interposar qualsevol altre recurs que consideren oportú.
  
El termini per a la interposició del recurs de reposició serà d'un mes comptador a partir de l'endemà de la publicació en el Diari Oficial de la Generalitat Valenciana.
  
El termini per a la interposició del recurs contenciós administratiu serà de dos mesos comptadors a partir de l'endemà de la seua publicació en el DOGV.
  
València, 19 de gener de 2001.- El director general de l'IVAJ: Carlos Mazón Guixot.
  
ANNEX I
  
bases de la convocatòria de la campanya de temps lliure juvenil en la modalitat d'oferta concertada per a l'any 2001
  
Primera. Places oferides
  
L'Institut Valencià de la Joventut ofereix l'ús de les instal·lacions juvenils (campaments, albergs i residències) en les dates i als llocs que tot seguit es detalla:
  
Segona. Beneficiaris
  
Podran sol·licitar l'ús de les instal·lacions objecte d'aquesta convocatòria associacions juvenils, centres escolars i la resta d'entitats públiques o privades, i també grups de jóvens, que organitzen activitats de temps lliure juvenil sense afany de lucre i, en tot cas, a l'efecte de la realització d'un programa d'activitats per a un mínim de 15 persones.
  
Cap participant no podrà romandre més de 15 dies seguits en la mateixa instal·lació.
  
Tercera. Serveis que comprén l'oferta concertada
  
En les instal·lacions tipus campament, els serveis compresos són els següents:
  
a) Material d'acampada (matalassos, 1 tenda per cada 6 places, 1 tenda model servei per cada 55 places).
  
b) Parament de menjador col·lectiu.
  
c) Servei d'alimentació (inclou desdejuni, dinar, berenar i sopar).
  
Servei de socorrisme a les instal·lacions que disposen de piscina.
  
Equip d'assistència mèdica als campaments de la Comunitat Valenciana (Jaume I, Guardamar del Segura i Navalón).
  
Assegurança de responsabilitat civil i d'accidents.
  
En les instal·lacions tipus alberg, els serveis compresos són els següents:
  
a) Allotjament.
  
b) Parament de menjador col·lectiu.
  
c) Servei d'alimentació (inclou desdejuni, dinar, berenar i sopar).
  
Serveis de socorrisme a les instal·lacions que disposen de piscina.
  
Assegurança de responsabilitat civil i d'accidents.
  
Quarta. Durada dels torns
  
Els torns tindran una duració d'una o dues setmanes (7 o 14 nits), i podran començar els dies 16 i 23 del mes de juny i els dies 1, 8, 16 i 23 dels mesos de juliol i agost, llevat dels casos que dispose aquesta resolució.
  
Als campaments El Paular, San Juan de Riopar, Los Palancares, Orihuela del Tremedal, Fernando el Católico i Ezcaray, i a l'alberg juvenil Navarredonda de Gredos, els torns seran de dues setmanes, en les dates que indica la base primera d'aquesta resolució.
  
Els torns començaran el matí del primer dia indicat i acabaran el matí de l'últim. El primer servei d'alimentació serà el dinar del dia d'incorporació i l'últim, el desdejuni del dia d'eixida.
  
Cinquena. Obligacions dels beneficiaris
  
Els beneficiaris estan sotmesos al compliment de les obligacions següents:
  
5.1. Complir els requisits que exigeix la normativa vigent en matèria de campaments i albergs, i també, si escau, les normes de règim intern de les instal·lacions.
  
5.2. Constituir els equips d'animació amb el temps suficient perquè puguen elaborar el projecte d'activitat que realitzaran durant la seua estada en la instal·lació i lliurar-lo a l'Institut Valencià de la Joventut almenys un mes abans de l'inici de l'activitat.
  
5.3. Cada grup disposarà d'un responsable o director i d'un equip d'animació adequat a les necessitats i a les característiques del grup. El responsable romandrà a la instal·lació durant tots els dies de durada de l'activitat del grup, serà major d'edat i estarà en possessió del títol de director de centres de vacances, d'animador juvenil o equivalent, expedit per una escola de formació d'animadors en el temps lliure reconeguda per les comunitats autònomes, circumstància que haurà d'acreditar davant de l'IVAJ almenys un mes abans de l'inici de l'activitat
  
5.4. Els monitors que constituïsquen l'equip d'animació hauran de ser majors d'edat i hauran d'estar, com a mínim, en possessió del títol de Monitor de Centres de Vacances o de qualsevol altre equivalent, expedit per escoles reconegudes per les comunitats autònomes. En el cas dels grups en què participen, almenys, el 20% de jóvens amb discapacitat psíquica i/o física, l'equip haurà de disposar d'especialistes adequats per a la discapacitat dels participants en nombre suficient.
  
L'IVAJ podrà en qualsevol moment sol·licitar aquesta documentació, que haurà de presentar-se al gerent de l'activitat en el moment que s'inicie; així mateix, un mes abans de l'inici de l'activitat s'haurà d'haver tramés a aquest Institut la relació de l'equip d'animació, tot detallant l'edat i el número del DNI dels integrants.
  
Les entitats que s'incorporen a instal·lacions situades fora de la Comunitat Valenciana, a més, hauran d'aportar a l'IVAJ un mes abans de l'inici de l'activitat una llista dels participants tot detallant-ne l'edat, el sexe i el DNI, i també la informació sol·licitada en el paràgraf anterior.
  
5.5. La proporció de monitors respecte del nombre total de participants serà, com a mínim, d'un monitor per cada dotze participants i, com a màxim, d'un monitor per cada sis participants.
  
La proporció de monitors per als grups de discapacitats serà la següent:
  
- Per cada participant amb tipologia classificable com a profund/a, sever/a o amb paràlisi cerebral un monitor amb preparació adequada.
  
- Per cada participant amb tipologia classificable com a lleuger/a, moderat/ada o "lleuger/a-mitjà/ana" s'exigirà la ratio d'un monitor per cada 4/5 participants.
  
La variació en la proporció de monitors indicada haurà de tindre l'autorització expressa de l'IVAJ. La participació de monitors en pràctiques s'haurà de comunicar a l'IVAJ i no es considerarà per al càlcul de la ratio exigida de monitors.
  
5.6. Per tal d'aconseguir també uns objectius d'integració, i les possibilitats que ofereix en aquest sentit el fet que diferents grups convisquen i compartisquen els albergs alhora, durant els períodes oferits s'intentarà evitar que el total de grups de discapacitats ocupe més del 50% de les places de l'alberg, i no s'adjudicarà una activitat per aquest motiu si ocorre d'aquesta manera.
  
5.7. Els participants (exclosos els monitors) tindran edats compreses entre els 7 i els 30 anys al començament de l'activitat. En el cas dels grups de discapacitats, l'edat es podrà incrementar fins els 35 anys, però no podran ser més de 30 els participants discapacitats per grup en cada activitat (sense comptar els monitors), llevat de casos justificats.
  
5.8. Efectuar el pagament dels serveis contractats d'acord amb el procediment i els terminis indicats en la base 10 d'aquest annex.
  
5.9. Lliurar a la gerència de la instal·lació, en el moment d'incorporar-s'hi, còpia de l'autorització d'ús temporal expedida per l'IVAJ, juntament amb una llista completa de participants i la fitxa mèdica de cada un d'ells. Les entitats que s'incorporen a instal·lacions situades a la Comunitat Valenciana, hauran d'aportar, a més, còpia de l'imprés de reserva i dels justificants dels pagaments efectuats.
  
5.10. Abonar els danys i els desperfectes que produïsquen a la instal·lació. Amb aquesta finalitat, cada grup participant, en el moment d'incorporar-s'hi, haurà de lliurar a la gerència de la instal·lació la quantitat de 500 pessetes per persona, en concepte de fiança. Aquesta quantitat es tornarà, si escau, en finalitzar el torn.
  
5.11. Estendre acta, juntament amb la gerència de la instal·lació, dels serveis prestats, fent-hi constar el nombre d'assistents i el detall dels serveis extres que s'hi hagueren prestat.
  
5.12. Fer constar, en tot el material imprés que es realitze amb motiu de l'activitat, la col·laboració de l'Institut Valencià de la Joventut.
  
5.13. L'Institut Valencià de la Joventut podrà, en qualsevol moment, exigir la documentació econòmica relativa a l'activitat.
  
5.14. Quan participe en l'activitat un centre escolar i hi assistisca amb els seus propis professors, no seran d'obligat compliment els apartats 5.3 i 5.4, pel que fa a la titulació exigida per al director del grup i dels monitors.
  
L'incompliment de les obligacions anteriors o simultànies a l'activitat en podrà donar lloc a la no-realització i, fins i tot, a la suspensió en cas d'estar ja en marxa.
  
Sisena. Sol·licituds
  
6.1. Les sol·licituds es formalitzaran en imprés normalitzat (annex II), que es facilitarà a les seus de l'IVAJ de València, a les unitats territorials de l'IVAJ d'Alacant i de Castelló, i a les oficines PROP.
  
6.2. Aquestes sol·licituds podran presentar-se en el registre general dels serveis centrals de l'IVAJ de València o en els registres de les unitats territorials de l'IVAJ d'Alacant i de Castelló, o en qualsevol dels llocs que estableix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
Si les sol·licituds es presenten en alguna oficina de correus, d'acord amb el que disposa l'article 31 del Reial Decret 1829/1999, de 31 de desembre, pel qual s'aprova el reglament mitjançant el qual es regula la prestació de serveis postals, es presentaran de la manera següent:
  
En sobre obert, per tal que, en la capçalera del primer full del document que es vulga enviar, s'hi faça constar, clarament, el nom de l'oficina i la data, el lloc, l'hora i minut de l'admissió.
  
En el nombre de places sol·licitades s'inclouran les corresponents als membres de l'equip d'animació; així mateix i, pel que fa a les places oferides del campament Jaume I d'Alcossebre, s'haura d'especificar si en les places sol·licitades s'opta per allotjar-se en tendes de campanya o en cabanyes; en el cas que no s'hi especifique, s'entendrà que s'opta per places en tendes de campanya.
  
En els impresos de sol·licitud s'hauran d'emplenar tots els apartats. Cas que algun sol·licitant no emplenara la totalitat de les dades requerides, se li remetrà la sol·licitud i disposarà de 10 dies comptadors a partir del moment de la notificació, perquè en complete la informació i n'esmene les errades corresponents. Si en el termini indicat no es rebera l'imprés degudament emplenat, es considerarà que ha desistit de la seua sol·licitud, que s'arxivarà després de la resolució dictada prèviament d'acord amb el que estableix l'article 42 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
Si una mateixa entitat, ajuntament, associació, centre escolar o grup vol desplegar activitats en dates i a llocs diferents haurà d'emplenar un imprès de sol·licitud distint per a cada una d'elles. El màxim de sol·licituds que es podran presentar per a uns mateixos participants són dos; tanmateix, el màxim de sol·licituds que podrà presentar una mateixa entitat per a participants diferents són cinc.
  
Setena. Termini de presentació de sol·licituds
  
Es podran presentar sol·licituds a partir de l'endemà de la publicació d'aquesta resolució en el Diari Oficial de la Generalitat Valenciana.
  
S'admetran sol·licituds fins a un mes abans de l'inici d'una activitat.
  
Vuitena. Adjudicació i reserva de places
  
A l'efecte d'adjudicació de torns i places, en aquesta convocatòria tindran prioritat les sol·licituds de beneficiaris domiciliats al territori de la Comunitat Valenciana.
  
Les sol·licituds presentades dins del termini d'un mes comptador a partir de l'endemà de la publicació en el DOGV d'aquesta resolució s'ordenaran en dues llistes. Una llista de les sol·licituds de beneficiaris domiciliats a la Comunitat Valenciana i una altra amb la resta de sol·licituds.
  
Les sol·licituds es numeraran independentment en cada una de les llistes i de forma correlativa segons l'entrada als llocs que estableix la base 6.2 d'aquesta resolució. En el cas de presentació simultània (en llocs diferents) de dues sol·licituds, el número s'adjudicarà per ordre alfabètic ascendent.
  
Una vegada transcorregut aquest termini, als centres esmentats en el punt 6.1 de la convocatòria, es faran públiques dues llistes amb les sol·licituds rebudes i el número d'ordre assignat i, dins dels vint dies següents, es celebrarà un sorteig que determinarà la sol·licitud per la qual s'iniciarà l'adjudicació de torns i places en cada una de les llistes. Atesa la prioritat de les sol·licituds dels sol·licitants domiciliats a la Comunitat Valenciana, s'adjudicaran en primer lloc els torns i les places d'aquesta llista, i, posteriorment, els de les sol·licituds de l'altra llista.
  
Les sol·licituds presentades fora del termini de constitució de les llistes s'enumeraran correlativament i se'ls adjudicarà, per ordre de presentació als llocs que estableix la base 6.2, els torns i les places sobrants. En el cas de presentació simultània (en llocs diferents) de dues sol·licituds, el número s'adjudicarà per ordre alfabètic ascendent. En aquesta fase d'adjudicació ja no hi haurà preferència per a les sol·licituds de la Comunitat Valenciana.
  
En el cas d'instal·lacions ubicades fora de la Comunitat Valenciana, les places sol·licitades hauran d'ajustar-se almenys al 96% de les oferides.
  
Una vegada assignada la instal·lació, el grup sol·licitant rebrà, per escrit, la confirmació d'adjudicació de places, juntament amb un imprés de reserva. En l'escrit de confirmació figurarà un número de reserva al qual s'haurà de fer referència en qualsevol comunicació amb l'IVAJ que tinga relació amb aquesta convocatòria.
  
La reserva s'haurà de formalitzar en un termini de 15 dies naturals comptadors a partir de l'endemà de la recepció de l'escrit. La reserva es considerarà formalitzada quan a l'IVAJ (carrer de l'Hospital, 11. 46340 València) es reba el corresponent imprés degudament emplenat i acompanyat d'una còpia del justificant bancari de l'ingrés de 1.000 PTA. per plaça.
  
Si dins del termini indicat no es rebera a l'Institut Valencià de la Joventut la documentació esmentada en l'apartat anterior, es considerarà que ha desistit de la seua sol·licitud, que s'arxivarà després de la resolució dictada prèviament d'acord amb el que estableix l'article 42 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú en la redacció donada en la Llei 4/99, de 13 de gener, i les places podran adjudicar-se a un altre grup.
  
Novena. Tarifes
  
Els preus per a les diferents instal·lacions oferides, per persona i torn, seran els vigents en el moment de formalitzar la reserva.
  
Els serveis extres realitzats durant l'activitat concertada es facturaran per separat, i s'hauran d'abonar en la instal·lació corresponent.
  
S'entenen per serveis extres els efectuats per persones no incloses en les places adjudicades o bé els serveis de desdejuni/dinar/berenar/sopar no inclosos en els dies de durada del torn, segons el que disposa la base 3 d'aquest annex.
  
Deu. Procediment de pagament
  
10.1. Tal com indica el punt 8.3, l'IVAJ enviarà als beneficiaris un escrit d'adjudicació provisional i un imprés de reserva de places. Aquest imprés, degudament emplenat, s'haurà d'enviar a l'IVAJ, juntament amb el justificant de pagament de 1.000 pessetes per plaça, en concepte de reserva, en un termini màxim de 15 dies naturals comptadors a partir de l'endemà de la recepció de l'escrit.
  
10.2. Una vegada transcorregut el termini de 15 dies naturals sense que s'hagueren complit les condicions susdites, es desestimarà la sol·licitud, s'entendrà que es renuncia a les places i s'arxivarà després de resolució dictada prèviament d'acord amb el que estableix l'article 42 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú en la redacció donada segons la Llei 4/1999, de 13 de gener, i aquestes places es podran adjudicar a uns altres sol·licitants.
  
10.3. El pagament de la resta de l'import es realitzarà en dos terminis: el primer correspondrà al 30% de l'import total de les places adjudicades -del qual es restarà la bestreta abonada en concepte de reserva- i el segon, al 70% restant. Els justificants corresponents al primer d'aquests pagaments hauran d'estar en poder de l'IVAJ almenys 45 dies naturals abans de la data d'inici de l'activitat, i els corresponents al segon, 15 dies abans d'aquesta data.
  
10.4. En les reserves que es formalitzen amb menys de 45 dies naturals d'antelació sobre la data d'inici de l'activitat, s'enviarà a l'IVAJ, juntament amb l'imprés de reserva, el justificant del pagament del 30% de l'import total de les places adjudicades.
  
10.5. Tots els justificants de pagament hauran d'indicar el número de reserva, el nom de l'organisme o entitat, el nom de la instal·lació, el nombre de places reservades i els dies de començament i d'acabament de l'activitat.
  
10.6. Exceptuant el que disposa el paràgraf segon de l'article 5 del Decret 73/1991, de 13 de maig, del Consell de la Generalitat Valenciana, si la persona interessada no efectua els ingressos d'acord amb el que s'especifica en els punts anteriors d'aquesta resolució, no estarà obligat a realitzar els pagaments posteriors, i s'entendrà que renuncia a les places per desistiment, s'arxivarà l'expedient després de resolució dictada prèviament d'acord amb el que estableix l'article 42 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú en la redacció segons la Llei 4/1999, de 13 de gener, i no originarà dret a la devolució de cap de les quanties ja abonades.
  
10.7. Una vegada rebuts els comprovants del pagament de l'import total de les places adjudicades, l'IVAJ enviarà als beneficiaris l'autorització d'ús temporal de la instal·lació.
  
10.8. Els beneficiaris hauran d'abonar les diferències, si n'hi havia, d'acord amb l'acta de prestació de serveis i liquidació, i també els danys i desperfectes que es pogueren ocasionar en les instal·lacions. Si la fiança depositada no és suficient, es farà constar aquesta circumstància en l'acta, i l'entitat quedarà obligada a liquidar-ne la diferència, en aquest acte o en el termini màxim de 30 dies.
  
Transcorregut el termini de sis mesos sense que se n'haguera efectuat el pagament, s'exigiran els deutes pendents mitjançant el procediment administratiu de constrenyiment.
  
Onze. Renúncia de places
  
11.1. La sol·licitud de renúncia total o parcial de places i/o la de devolució de pagaments es realitzarà sempre per escrit, preferentment utilitzant el model que s'hi adjunta (annex III), i s'enviarà a l'IVAJ o es presentarà al registre de la seu central de l'IVAJ de València, a les unitats territorials de l'IVAJ d'Alacant i de Castelló, o en qualsevol dels llocs que estableix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. Ambdues sol·licituds hauran d'indicar clarament el número de reserva, el nom i l'adreça de l'entitat, el nom i el càrrec del representant, la instal·lació, el codi i el període reservat, i la motivació i el nombre de places a les quals es renuncia, si escau, i, en les de devolució, s'hi incorporaran, a més a més, les dades bancàries i els justificants.
  
11.2. D'acord amb el Decret 73/1991, de 13 de maig, procedirà la devolució de l'import que corresponga quan, per causa no imputable a la persona interessada, no es realitze l'activitat, no tinga lloc l'ús privatiu o no es preste el servei, i la persona interessada ho acredite mitjançant document fefaent. A aquest efecte, es considerarà o s'assimilarà a causa no imputable a la persona interessada els supòsits següents:
  
- Malaltia que li impedisca l'assistència a l'activitat. Per tal de justificar-ho s'haurà d'adjuntar un certificat mèdic oficial, emplenat i signat, o un informe hospitalari.
  
- Malaltia o mort d'un familiar fins al segon grau de consanguinitat o afinitat. En aquest cas se n'haurà d'adjuntar un certificat oficial degudament emplenat i signat.
  
- Haver trobat un treball. En aquest cas s'haurà d'adjuntar fotocòpia confrontada del contracte de treball o document equivalent.
  
- Suspensió de l'activitat.
  
- Altres causes de força major, degudament justificades; a efectes d'aquesta convocatòria i pel que fa a possibles devolucions, no s'assimilarà a causa de força major el fet que les entitats no acomplisquen les seues previsions de places reservades.
  
11.3. El procediment de devolució de les quantitats, en els casos que procedisca, es realitzarà d'acord amb el decret 151/1994, de 29 de juliol, del Govern Valencià.
  
Dotze. Possibilitat de variació del programa de l'oferta
  
L'Institut Valencià de la Joventut es reserva el dret a modificar el programa de l'Oferta Concertada, i també a suspendre'n alguna activitat quan, per causa justificada, en siga impossible el normal desplegament.